ગીરમાં જનાર દરેકે દેવળિયા તો જવું જ જોઈએ, કારણ કે ત્યાં જવાથી સિંહ જોવાનો મકસદ પૂરો થઈ જાય છે. નેશનલ પાર્ક (સેંક્ચ્યુરી પાર્ક)માં સિંહ જોવા મળશે જ, તેની કોઈ ગેરંટી આજ સુધી ક્યારેય કોઈએ નથી આપી, નથી આપતું ને નહીં આપે. નેશનલ પાર્કમાં હરણ, કાળિયાર ને નીલગાય, શિયાળ, જરખ, નોળિયા, જંગલી ભૂંડ જોવા મળશે, જંગલના કાચા રસ્તે ફરવા મળશે. ઝાડીઓની ગીચતા, ભેંકારતા, પંખીઓનો ચહચહાટ, પાંદડાંનો ખખડાટ ને એક અજીબ-શી જંગલની સુગંધ (ગંધ), જે માત્ર જંગલમાં જ હોય– પ્રાણીઓનાં મળ-મૂત્રની, સડેલાં માંસની, સડેલાં પાંદડાની, બંધિયાર હવાની ગંધ, સુગંધ, જેને ફેફસાંમાં ભરીને સાચવી રાખી શકાય, યાદમાં, સ્મૃતિ તરીકે.